DNS-toetse werp lig op klein Liam Nortjé se dood | Netwerk24
Deur Mike van Rooyen 29 Julie 2021 22:03
Dié toetse is gedoen op die ontbinde lykie van 'n kind wat op 19 Desember 2019 langs 'n treinspoor by Harrismith in 'n holte in die grond gekry is. Dit was in plastiek en 'n duvet toegedraai. Die uitslag van die toetse bewys dat dit Liam se oorskot is.
Dit is die dag waarop Liam se pa, Nantes Nortjé, in die hooggeregshof in Bloemfontein weens die moord op sy seuntjie tot lewenslange tronkstraf gevonnis is.
Die uitslag van die toetse, wat glo in 'n private laboratorium gedoen is, is pas bekend gemaak, is aan Netwerk24 gesê.
Tot sy dood het die pa geswyg oor wat van sy seuntjie geword het. Toe hy gevonnis is, was daar nog geen spoor van Liam gekry nie.
Hy het ook in die hof en aan almal wat hom gevra het, ontken dat hy Liam vermoor het.
"Ek is nie 'n moordenaar nie. Ek het nie my kind vermoor nie. Ek en God weet wat die waarheid is. Die waarheid is vir my baie belangrik," het hy destyds aan Netwerk24 gesê.
"Ek gaan 'n vonnis uitdien vir 'n kind wat ek liefhet. Wat ek gedoen het, is om hom te beskerm omdat ek hom liefhet." En toe vinnig bygevoeg: "Dit wil nie sê ek het hom doodgemaak nie."
Nantes is in Julie verlede jaar in die Pelonomi-hospitaal in Bloemfontein dood nadat hy in die tronk by Bloemfontein vermoedelik 'n oordosis van die een of ander middel ingekry het.